Jw ersamen, wisen, vorsichtigen hern borghermestern vnd raet der stadt Lubeke. Juwer ersamicheyt doen wy borghermestere vnde raed in Abo witlick, dat vor vns gewest is desse jegenwordige breffwiser Gregers Witte vnd heuet vns to erkennen geuen, wo eyn genand Bartholomeus Swarte, de to Lubeke vorstoruen is, deme God gnedich zij, heuet gekofft eyn schipp van Peter Torgelsson genant, eyn borger in Abo, de ok vorstoruen is seden, dem God gnedich sij, vor vertich mark vnd hundert Lub., vor welke veyrtich mark vnd hundert desse vorgescreuen breyffwiser Gregers Witte vul vnde al tor noge betalt heuet den vorbenomeden Peter Torgelsson, vnde welk schipp Gregers Witte vorgescreuen in rechtes dwange hefft myt vulbort juwer ersamicheit. Van dessen vorgescreuen gelde bort Godeke Oliesleger twintich mark van des vorbenomeden mannes wegen Peter Torgelsson, dat in der warheit is. So heuet de vorgescreuen Gregers Witte vor vns in rechte gestaen, stauede eede to den hilgen gesworen sulff soste mit vppgerichteden vingeren mit dessen nagescreuen, Oloff Stute, Hans Schoneberch, Rauwelt Surpe, Nigels Ringenpoike, vnses rades medebrodere, vnde schipper Steen, vnse medeborgere. Warvmme bidde wi juwer ersamicheit vruntliken, dat gi eme willen in dessen vorberoerden saken vordelek, behulplich vnd bistendich sin to synem rechte, welk wij in geliken offte in grotteren gerne vorschulden willen, war wij konen vnd mogen. Juwer ersamicheit beuele wij Gode almechtich. To ener tuchnisse der warheit is vnses stades ingesegel benedden an dessen breff gehangen, de gegeuen vnd gescreuen is in Abo anno Domini dusent veerhundert vnd lxv, feria sexta proxima post festum sancti Johannis ante portam Latinam.